SIRI ย้ำรายได้ตามเป้า 4.2 หมื่นล. เตรียมส่งมอบ 14 โครงการ 2.6 หมื่นล.สิ้นปีนี้
SIRI ย้ำรายได้ตามเป้า 4.2 หมื่นล. เตรียมส่งมอบ 14 โครงการ 2.6 หมื่นล.สิ้นปีนี้
10 ก.ย. 2563

นายอุทัย อุทัยแสงสุข ประธานผู้บริหารสายงานปฏิบัติการ บริษัท แสนสิริ จำกัด (มหาชน) หรือ SIRI เปิดเผยว่า บริษัทให้ความสำคัญกับการส่งมอบที่อยู่อาศัยที่มีคุณภาพแก่ลูกค้า พร้อมนำเทคโนโลยีมาใช้ในการพัฒนาโครงการตั้งแต่ต้นปี 63 ที่ผ่านมา ทำให้โครงการต่าง ๆ ที่บริษัทพัฒนาอยู่ก่อสร้างเสร็จตามกำหนด 100% พร้อมเตรียมส่งมอบ 14 โครงการ
ทั้งคอนโดมิเนียม บ้านเดี่ยว และทาวน์โฮม มูลค่ารวมกว่า 2.6 หมื่นล้านบาท ภายในสิ้นปี 63 ทำให้รายได้จากการโอนของบริษัททำได้ตามเป้าหมาย 4.2 หมื่นล้านบาท โดยจะมีโครงการคอนโดมิเนียม 2 โครงการใหญ่ที่ก่อสร้างแล้วเสร็จเตรียมทยอยโอนในเดือนก.ย.นี้ จำนวน 2 โครงการ ได้แก่ โครงการ oka HAUS มูลค่า 3.6 พันล้านบาท และโครงการ XT เอกมัย มูลค่า 8 พันล้านบาท
การนำเทคโนโลยีเข้ามาใช้ในการก่อสร้างบริษัทได้นำแพลตฟอร์ม BIM (Building Information Modeling) ซึ่งเป็นแพลตฟอร์มสร้างแบบจำลองเสมือนจริงของที่อยู่อาศัยอย่างแม่นยำ และ Primavera แพลตฟอร์มควบคุมไทม์ไลน์การพัฒนาโครงการ และ StructionSite แพลตฟอร์ม AI เก็บข้อมูลไซต์ก่อสร้างแบบละเอียด 360 องศา ทำให้การก่อสร้างสามารถทำได้รวดเร็วขึ้น จะเห็นได้จากการที่บริษัทสามารถก่อสร้างคอนโดมิเนียม บ้านเดี่ยวและทาวน์โฮมที่รวดเร็วมากขึ้น
โดยที่ระยะเวลาการก่อสร้างคอนโดมิเนียมของบริษัทลดลงจาก 24 เดือน เป็น 22 เดือน และโครงการบ้านแนวราบระยะเวลาการสร้างลดลงจาก 12 เดือน เป็น 6 เดือน อีกทั้งยังช่วยลดปัญหาการผิดพลาดของงานก่อสร้างลงได้ 50%
จากปัจจัยของการนำเทคโนโลยีมาช่วยในงานก่อสร้างนั้นช่วยให้บริษัทสามารถลดต้นทุนการก่อสร้างลงได้ 5% ซึ่งต้นทุนก่อสร้างคิดเป็นต้นทุนของการพัฒนาโครงการค่อนข้างมากถึง 50% การลดต้นทุนการก่อสร้างลงก็จะช่วยให้กำไรของบริษัทเพิ่มขึ้นได้ และส่งผลบวกต่อราคาขายโครงการที่บริษัทสามารถปรับลดลงมาได้เช่นกัน
ขณะเดียวกันบริษัทยังให้ความสำคัญกับบริการหลังการขายตั้งแต่ก้าวแรกและครอบคลุมทุกช่วงการอยู่อาศัยผ่าน Salesforce แพลตฟอร์มการจัดการลูกค้าสัมพันธ์ (CRM) อันดับ 1 ของโลก, LIV-24 บริการดูแลความปลอดภัยอย่างเต็มรูปแบบจากศูนย์ควบคุมแบบเรียลไทม์ 24 ชั่วโมง แห่งแรกของวงการอสังหาริมทรัพย์ และ Sansiri Home Service Application กับ 4 ฟีเจอร์ใหม่ ได้แก่ Community Hub พื้นที่สำหรับการสื่อสารโดยการตั้งกระทู้และแชร์กิจกรรมของลูกบ้าน, Market Place พื้นที่ซื้อ-ขายสินค้าของลูกบ้านและฟังก์ชั่น การจอง-จ่ายสถานนี EV Charger ของ CHARGE กว่า 200 จุด รวมทั้งการจองเข้าใช้บริการพื้นที่ส่วนกลาง ซึ่งได้นำร่องแล้วที่โครงการ XT เอกมัย
นอกจากนี้เปิดประสบการณ์เยี่ยมชมโครงการและห้องตัวอย่างเสมือนจริงได้ง่ายไม่ว่าลูกค้าจะอยู่ที่ไหน กับ Nodalview โซลูชั่นสร้าง Virtual Sales Gallery ผ่านสมาร์ทโฟนได้ง่ายเพียงไม่กี่วินาที พร้อมแพลตฟอร์มที่เอื้อให้พนักงานพูดคุยกับลูกค้าโดยตรง พร้อมเพิ่มประสิทธิภาพการทำงานในด้านการจัดซื้อจัดจ้างกับคู่ค้าที่มีความโปร่งใสรวดเร็วและปลอดภัยยิ่งขึ้น  ด้วยเทคโนโลยี B2P (Blockchain Solution for Procure-to-Pay) จาก Digital Ventures
นายจิรพัฒน์ จันทร์เจิดศักดิ์ ประธานเจ้าหน้าที่เทคโนโลยี บริษัท สิริ เวนเจอร์ส จำกัด บริษัทในเครือ SIRI กล่าวว่า ปัจจุบันบริษัทได้ใช้งบลงทุนไปแล้ว 50% ของงบลงทุนที่ได้รับการอนุมัติมาเมื่อในปี 61 จำนวน 1.5 พันล้านบาท ซึ่งบริษัทยังคงมองหาโอกาสในการลงทุนเทคโนโลยีเข้ามาช่วยเสริมศักยภาพในการทำงานของแสนสิริ และช่วยอำนวยความสะดวกให้แก่ลูกบ้านของแสนสิริเพิ่มมากขึ้น โดยเฉพาะการเสริมประสิทธิภาพของ Home Automation แอปพลิเคชั่น ซึ่งเป็นแอปพลิเคชั่นในการอำนวยความสะดวกให้แก่ลูกบ้านของแสนสิริ โดยปัจจุบันมีลูกบ้านของแสนสิริที่ใช้แอปพลิเคชั่นดังกล่าว 50,000 ราย จากจำนวนลูกบ้านทั้งหมด 120,000 ราย
นอกจากนี้ในปี 64 บริษัทจะผลักดันเทคโนโลยีที่บริษัทพัฒนาและเทคโนโลยีที่บริษัทได้เข้าไปลงทุนให้เริ่มสร้างรายได้ให้กับบริษัท จากปัจจุบันที่บริษัทยังคงเน้นไปที่การลงทุนและพัฒนาเทคโนโลยีเพื่อใช้ภายในบริษัทในการเพิ่มประสิทธิภาพงานก่อสร้างและงานขาย รวมทั้งการเพิ่มความสะดวกสบายให้แก่ลูกบ้านที่ซื้อโครงการของแสนสิริไปเพราะในช่วงแรกตั้งแต่ปี 61-63 บริษัทมีความต้องการให้การนำเทคโนโลยีเข้ามาใช้ ทำให้ลูกบ้านของแสนสิริใช้ชีวิตอย่างมีความสุข และมีความสะดวกสบาย ก่อนที่จะนำเทคโนโลยีไปนำเสนอแก่ผู้ประกอบการอื่น ๆ เพื่อสร้างรายได้และผลตอบแทนเข้ามาให้กับสิริเวนเจอร์ในปีหน้า